text: Tirpitz vinder endnu en pris
  01 december 2017 kl. 21.42
  Så er der igen hæder til museet Tirpitz, der har vundet en pris i London.
  Onsdag blev der uddelt en række priser til FX International Interior Design Awards i London.
  Her vandt udstilllingsdesignet i Tirpitz en pris i kategorien ”Museum or Exhibition Space.” (Museum eller udstillingsområde.)
  En anden relativt nyåbnet attraktion i TV SYDs  sendeområde, nemlig Vadehavscentret, var også med i opløbet til prisen.
  Tirpitz, der ligger i Blåvand, vinder prisen sammen med det hollandske designfirma Tinker Imagineers. Her er juryens begrundelse:
  ”De spændende og fængslende oplevelser er vævet ind i rå betongallerier, der refererer til stedets krigshistorie uden at blive for dominerende – det giver et design som jeg kan se at børn helt igennem befinder sig godt i. Styrken i Tinkers design og koncept er mere end et match til den omgivende arkitektur og stedets natur.”
  FX-prisen gives til design i flere forskellige kategorier, udover museumsdesign bliver der også uddelt priser til design i det offentlige rum og hotelbranchen.
  
  